Къэрал мылъкур приватизацэ щIыным егугъуну пщэрылъ ящищIащ
КъБР-м и Правительствэм щыщу экономикэ IэнатIэм егъэщIылIахэр — япэ вице-премьер Марьяш Иринэ, финансхэмкIэ министр КIэрэф Мурат, экономикэ зыужьыныгъэмкIэ министр Мусуков Алий, къэрал мылъкумрэ щIы IуэхухэмкIэ министрым и къалэнхэр зыгъэзащIэ Тонконог Аннэ сымэ къызрихьэлIа зэIущIэ КъБР-м и Iэтащхьэ Къанокъуэ Арсен бадзэуэгъуэм и 4-м иригъэкIуэкIащ.
Абы щытепсэлъыхьащ 2013 гъэм къэрал мылъкур приватизацэ щIынымкIэ программэр зэрагъэзащIэм, апхуэдэу республикэ бюджетым хэхъуэхэр къыхузэщIэгъэуIуэнымкIэ илъэсым щыщу блэкIа мазихым ялэжьахэм.
Тонконог Аннэ жиIащ приватизацэр зэрекIуэкIыну щIыкIэр мы махуэ гъунэгъухэм къриубыдэу печатым къызэрытрадзэнур икIи къэрал мылъкур къэзыщэхуну хуейхэм я заявкэхэр министерствэм къаIихыу зэрыхуежьэнур. Абы къыдэкIуэу акцэ гупхэмрэ ямыгъэIэпхъуэ мылъкум хиубыдэ объектхэмрэ я уасэхэр ягъэувынущ. «Абыхэм сом мелуан 50-м щIигъу уасэ хуагъэувмэ, Къэрал мылъкур зехьэнымрэ щIы IуэхухэмкIэ министерствэм зыхуэфащэ документхэр игъэхьэзырынущ, КъБР-м и Парламентым и арэзыныгъэ, законым къызэригъэувым хуэдэу, къыIихын папщIэ», — жиIащ министрым и къалэнхэр зыгъэзащIэм.
КъБР-м и Iэтащхьэм зыхуэфащэ къулыкъущIэхэм я пщэ ирилъхьащ къэрал мылъкум и уасэр нэхъ псынщIэу яубзыхуну икIи программэм къыщыгъэлъэгъуа Iуэхухэр гъэзэщIэным щIадзэну.
КъБР-м и Iэтащхьэмрэ Правительствэмрэ я пресс-IуэхущIапIэ.
